**Tu știi?**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De unde vii? Din care gând ascuns,

de care n-am știut și-acum îl văd,

îl simt, îl mângâi, vreau să-l mai revăd

și, la-ntrebare, să găsesc răspuns.

Și … cine esti, îmi spui? Aș vrea să știu

cum de-ai venit. Ești zâna din povești?

Așa îmi pari atunci când îmi zîmbești

sau când în brațe-mi vii, al tău să fiu.

Știu, ești aceea care-am vrut să fii,

ești steaua, nimfa, tot ce am visat

și am dorit alături să îmi vii.

Încerc, privindu-te, a-mi aminti

trecutul, sau o lume ce-am uitat

și-n care te iubeam. Nu pot. Tu știi?